Allen vnde eynen etliken, watterleye states, condicien eder werdicheid de syn, geestlick offte wertlick, dar desse vnse breff ankomende wart, de ene sehen eder horen lesen, vnde sunderlinges juw ersamen borgermeisteren vnde raedtmannen to Wiborch, vnsen besunderen guden frunden, doen wij borgermeistere vnde raidtmanne der stad Lubeke nach behegeliken willen vnde vruntliken grote eynen etliken na synem state vnde giwere witlick, openbaare betugende jn vnde myt dessem breue, dat vor vns sint gekomen de beschedenne manne Jacob Johanssen vnde Hans Oldenborch, borgere to Rendesborch, tuges louenwerdige vrome manne, de denne openbaerlichen, alse se dar to so recht is, geeisthet worden myt eren vtgestreckeden armen vnde vpgerichteden vingeren rechter gestaueder eede lyffliken to den hilgen gesworen, getuget, vorrichtet vnde wargemaket hebben, dat en witlick were, dat Jacob Jacobsen, iuwe borgere seliger, rechter, redeliker schult plichtich vnde schuldich were gebleuen vnde noch schuldich were Karsten Palinge, borgare to Lubeke, dertich marck Lubesch, Ludeken Hogen, ock borgare to Lubeke, eyn vnde twintich marck Lubesch vnde Asmus Troyen by twintich marcken Lubesch, vnde want dan recht eischet vnde redene begert der waerheid tuchnisse to geuende, so certificeren wij juw allen vnde etliken dit vortan jn krafft desses breues, dat dit aldus vor vns bescheen is sunder argelist, deger vruntlick biddende vnde begerende van iuw allen, de myt dessem breue vorsocht vnde angelanget werden, dat gy den vorbenomeden vnsen borgeren jn vorforderinge alsulcker schulde gunstich forderlich vnde behulplich willen syn, dat en de gehantreket, vernoget vnde betalet mogen werden eder wat recht is sunder vortoch deshaluen wederfaren laten. Dat vorschulden wy jn geliken offte groteren saken alle tijd gerne. Jn tuchnisse der waerheit is vnser stad secrete witliken gehangen nedenne an dessen breff, de gegeuen is jn den jaren vnses Heren dusent veerhundert achte vnde seuentich, am donnerdage vor Galli abbatis.